Book of Wei 27

魏書二十七　　徐胡二王傳第二十七 Wei Book 27: Biographies of Xu, Hu, and the two Wangs

徐邈 Xu Miao
徐邈字景山，燕國薊人也. 太祖平河朔，召為丞相軍謀掾，試守奉高令，入為東曹議令史. 魏國初建，為尚書郎. 時科禁酒，而邈私飲至於沈醉. 校事趙達問以曹事，邈曰：「中聖人. 」達白之太祖，太祖甚怒. 度遼將軍鮮于輔進曰：「平日醉客謂酒清者為聖人，濁者為賢人，邈性脩慎，偶醉言耳. 」竟坐得免刑. 後領隴西太守，轉為南安. 文帝踐阼，曆譙相，平陽、安平太守，潁川典農中郎將，所在著稱，賜爵關內侯. 車駕幸許昌，問邈曰：「頗複中聖人不？」邈對曰：「昔子反斃於谷陽，禦叔罰於飲酒，臣嗜同二子，不能自懲，時複中之. 然宿瘤以醜見傳，而臣以醉見識. 」帝大笑，顧左右曰：「名不虛立. 」遷撫軍大將軍軍師.

明帝以涼州絕遠，南接蜀寇，以邈為涼州刺史，使持節領護羌校尉. 至，值諸葛亮出祁山，隴右三郡反，邈輒遣參軍及金城太守等擊南安賊，破之. 河右少雨，常苦乏穀，邈上脩武威、酒泉鹽池以收虜穀，又廣開水田，募貧民佃之，家家豐足，倉庫盈溢. 乃支度州界軍用之餘，以市金帛犬馬，通供中國之費. 以漸收斂民間私仗，藏之府庫. 然後率以仁義，立學明訓，禁厚葬，斷淫祀，進善黜惡，風化大行，百姓歸心焉. 西域流通，荒戎入貢，皆邈勳也. 討叛羌柯吾有功，封都亭侯，邑三百戶，加建威將車. 邈與羌、胡從事，不問小過；若犯大罪，先告部帥，使知，應死者乃斬以徇，是以信服畏威. 賞賜皆散與將士，無入家者，妻子衣食不充；天子聞而嘉之，隨時供給其家. 彈邪繩枉，州界肅清.

正始元年，還為大司農. 遷為司隸校尉，百寮敬憚之. 公事去官. 後為光祿大夫，數歲即拜司空，邈歎曰：「三公論道之官，無其人則缺，豈可以老病忝之哉？」遂固辭不受. 嘉平元年，年七十八，以大夫薨于家，用公禮葬，諡曰穆侯. 子武嗣. 六年，朝廷追思清節之士，詔曰：「夫顯賢表德，聖王所重；舉善而教，仲尼所美. 故司空徐邈、征東將軍胡質、衛尉田豫皆服職前朝，曆事四世，出統戎馬，入贊庶政，忠清在公，憂國忘私，不營產業，身沒之後，家無餘財，朕甚嘉之. 其賜邈等家穀二千斛，錢三十萬，佈告天下. 」邈同郡韓觀曼遊，有鑒識器幹，與邈齊名，而在孫禮、盧毓先，為豫州刺史，甚有治功，卒官. 魏名臣奏載黃門侍郎杜恕表，稱：「韓觀、王昶，信有兼才，高官重任，不但三州. 」盧欽著書，稱邈曰：「徐公志高行絜，才博氣猛. 其施之也，高而不狷，絜而不介，博而守約，猛而能寬. 聖人以清為難，而徐公之所易也. 」或問欽：「徐公當武帝之時，人以為通，自在涼州及還京師，人以為介，何也？」欽答曰；「往者毛孝先、崔季珪等用事，貴清素之士，于時皆變易車服以求名高，而徐公不改其常，故人以為通. 比來天下奢靡，轉相仿效，而徐公雅尚自若，不與俗同，故前日之通，乃今日之介也. 是世人之無常，而徐公之有常也. 」

胡質 Hu Zhi
胡質字文德，楚國壽春人也. 少與蔣濟、硃績俱知名於江、淮間，仕州郡. 蔣濟為別駕，使見太祖. 太祖問曰：「胡通達，長者也，甯有子孫不？」濟曰：「有子曰質，規模大略不及於父，至於精良綜事過之. 」案胡氏譜：通達名敏，以方正徵. 太祖即召質為頓丘令. 縣民郭政通於從妹，殺其夫程他，郡吏馮諒系獄為證. 政與妹皆耐掠隱抵，諒不勝痛，自誣，當反其罪. 質至官，察其情色，更詳其事，檢驗具服.

入為丞相東曹議令史，州請為治中. 將軍張遼與其護軍武周有隙. 遼見刺史溫恢求請質，質辭以疾. 遼出謂質曰：「僕委意於君，何以相辜如此？」質曰：「古人之交也，取多知其不貪，奔北知其不怯，聞流言而不信，故可終也. 武伯南身為雅士，往者將軍稱之不容於口，今以睚眥之恨，乃成嫌隙. 睚，五賣反. 眥，士賣反. 況質才薄，豈能終好？是以不原也. 」遼感言，複與周平. 虞預晉書曰：周字伯南，沛國竹邑人. 位至光祿大夫. 子陔，字元夏. 陔及二弟韶、茂，皆總角見稱，並有器望，雖鄉人諸父，未能覺其多少. 時同郡劉公榮，名知人，嘗造周. 周謂曰：「卿有知人之明，欲使三兒見卿，卿為目高下，以效郭、許之聽可乎？」公榮乃自詣陔兄弟，與共言語，觀其舉動. 出語周曰：「君三子皆國士也. 元夏器量最優，有輔佐之風，展力仕宦，可為亞公. 叔夏、季夏，不減常伯、納言也. 」陔少出仕宦，曆職內外，泰始初為吏部尚書，遷左僕射、右光祿大夫、開府儀同三司，卒於官. 陔以在魏已為大臣，本非佐命之數，懷遜讓，不得已而居位，故在官職，無所荷任，夙夜思恭而已. 終始全潔，當世以為美談. 韶曆二官吏部郎. 山濤啟事稱韶清白有誠，終於散騎常侍. 茂至侍中、尚書. 潁川荀愷，宣帝外孫，世祖姑子，自負貴戚，要與茂交. 茂拒而不答，由是見怒. 元康元年，楊駿被誅. 愷時為尚書僕射，以茂駿之姨弟，陷為駿黨，遂枉見殺，眾鹹冤痛之.

太祖辟為丞相屬. 黃初中，徙吏部郎，為常山太守，遷任東莞. 士盧顯為人所殺，質曰：「此士無讎而有少妻，所以死乎！」悉見其比居年少，書吏李若見問而色動，遂窮詰情狀. 若即自首，罪人斯得. 每軍功賞賜，皆散之於眾，無入家者. 在郡九年，吏民便安，將士用命.

遷荊州刺史，加振威將軍，賜爵關內侯. 吳大將硃然圍樊城，質輕軍赴之. 議者皆以為賊盛不可迫，質曰：「樊城卑下，兵少，故當進軍為之外援；不然，危矣. 」遂勒兵臨圍，城中乃安. 遷征東將軍，假節都督青、徐諸軍事. 廣農積穀，有兼年之儲，置東征台，且佃且守. 又通渠諸郡，利舟楫，嚴設備以待敵. 海邊無事.

性沉實內察，不以其節檢物，所在見思. 嘉平二年薨，家無餘財，惟有賜衣書篋而已. 軍師以聞，追進封陽陵亭侯，邑百戶，諡曰貞侯. 子威嗣. 六年，詔書褒述質清行，賜其家錢谷. 語在徐邈傳. 威，鹹熙中官至徐州刺史，晉陽秋曰：威字伯虎. 少有志尚，厲操清白. 質之為荊州也，威自京都省之. 家貧，無車馬童僕，威自驅驢單行，拜見父. 停廄中十餘日，告歸. 臨辭，質賜絹一疋，為道路糧. 威跪曰：「大人清白，不審於何得此絹？」質曰：「是吾俸祿之餘，故以為汝糧耳. 」威受之，辭歸. 每至客舍，自放驢，取樵炊爨，食畢，複隨旅進道，往還如是. 質帳下都督，素不相識，先其將歸，請假還家，陰資裝百餘裏要之，因與為伴，每事佐助經營之，又少進飲食，行數百里. 威疑之，密誘問，乃知其都督也，因取向所賜絹答謝而遣之. 後因他信，具以白質. 質杖其都督一百，除吏名. 其父子清慎如此. 於是名譽著聞，曆位宰牧. 晉武帝賜見，論邊事，語及平生. 帝歎其父清，謂威曰：「卿清孰與父清？」威對曰：「臣不如也. 」帝曰：「以何為不如？」對曰：「臣父清恐人知，臣清恐人不知，是臣不如者遠也. 」官至前將軍、青州刺史. 太康元年卒，追贈鎮東將軍. 威弟羆，字季象，征南將軍；威子奕，字次孫，平東將軍；並以潔行垂名. 有殊績，曆三郡守，所在有名. 卒於安定.

王昶 Wang Chang
王昶字文舒，太原晉陽人也. 案王氏譜：昶伯父柔，字叔優；父澤，字季道. 郭林宗傳曰：叔優、季道幼少之時，聞林宗有知人之鑒，共往候之，請問才行所宜，以自處業. 林宗笑曰：「卿二人皆二千石才也，雖然，叔優當以仕宦顯，季道宜以經術進，若違才易務，亦不至也. 」叔優等從其言. 叔優至北中郎將，季道代郡太守. 少與同郡王淩俱知名. 淩年長，昶兄事之. 文帝在東宮，昶為太子文學，遷中庶子. 文帝踐阼，徙散騎侍郎，為洛陽典農. 時都畿樹木成林，昶斫開荒萊，勤勸百姓，墾田特多. 遷兗州刺史. 明帝即位，加揚烈將軍，賜爵關內侯. 昶雖在外任，心存朝廷，以為魏承秦、漢之弊，法制苛碎，不大釐改國典以准先王之風，而望治化復興，不可得也. 乃著治論，略依古制而合於時務者二十餘篇，又著兵書十餘篇，言奇正之用，孫子兵法曰：兵以正合，以奇勝；奇正還相生，若迴圈之無端. 青龍中奏之.

其為兄子及子作名字，皆依謙實，以見其意，故兄子默字處靜，沈字處道，其子渾字玄沖，深字道沖. 遂書戒之曰：

夫人為子之道，莫大於寶身全行，以顯父母. 此三者人知其善，而或危身破家，陷於滅亡之禍者，何也？由所祖習非其道也. 夫孝敬仁義，百行之首，行之而立，身之本也. 孝敬則宗族安之，仁義則鄉黨重之，此行成於內，名著於外者矣. 人若不篤於至行，而背本逐末，以陷浮華焉，以成朋黨焉；浮華則有虛偽之累，朋黨則有彼此之患. 此二者之戒，昭然著明，而循覆車滋眾，逐末彌甚，皆由惑當時之譽，昧目前之利故也. 夫富貴聲名，人情所樂，而君子或得而不處，何也？惡不由其道耳. 患人知進而不知退，知欲而不知足，故有困辱之累，悔吝之咨. 語曰：「如不知足，則失所欲. 」故知足之足常足矣. 覽往事之成敗，察將來之吉凶，未有幹名要利，欲而不厭，而能保世持家，永全福祿者也. 欲使汝曹立身行己，遵儒者之教，履道家之言，故以玄默沖虛為名，欲使汝曹顧名思義，不敢違越也. 古者盤杅有銘，幾杖有誡，俯仰察焉，用無過行；況在己名，可不戒之哉！夫物速成則疾亡，晚就則善終. 朝華之草，夕而零落；松柏之茂，隆寒不衰. 是以大雅君子惡速成，戒闕黨也. 若范匄對秦客而武子擊之折其委笄，惡其掩人也. 國語曰：範文子暮退於朝，武子曰：「何暮也？」對曰：「有秦客廋辭于朝，大夫莫之能對也，吾知三焉. 」武子怒曰：「大夫非不能也，讓父兄也. 爾童子而三掩人於朝，吾不在，晉國亡無日也. 」擊之以杖，折其委笄. 臣松之案：對秦客者，範燮也. 此雲范匄，蓋誤也. 夫人有善鮮不自伐，有能者寡不自矜；伐則掩人，矜則陵人. 掩人者人亦掩之，陵人者人亦陵之. 故三郤為戮于晉，王叔負罪於周，不惟矜善自伐好爭之咎乎？故君子不自稱，非以讓人，惡其蓋人也. 夫能屈以為伸，讓以為得，弱以為強，鮮不遂矣. 夫毀譽，愛惡之原而禍福之機也，是以聖人慎之. 孔子曰：「吾之於人，誰毀誰譽；如有所譽，必有所試. 」又曰：「子貢方人. 賜也賢乎哉，我則不暇. 」以聖人之德，猶尚如此，況庸庸之徒而輕毀譽哉？

昔伏波將軍馬援戒其兄子，言：「聞人之惡，當如聞父母之名；耳可得而聞，口不可得而言也. 」斯戒至矣. 臣松之以為援之此誡，可謂切至之言，不刊之訓也. 凡道人過失，蓋謂居室之愆，人未之知，則由己而發者也. 若乃行事，得失已暴於世，因其善惡，即以為誡，方之於彼，則有愈焉. 然援誡稱龍伯高之美，言杜季良之惡，致使事徹時主，季良以敗. 言之傷人，孰大於此？與其所誡，自相違伐. 人或毀己，當退而求之於身. 若己有可毀之行，則彼言當矣；若己無可毀之行，則彼言妄矣. 當則無怨於彼，妄則無害於身，又何反報焉？且聞人毀己而忿者，惡醜聲之加人也，人報者滋甚，不如默而自脩己也. 諺曰：「救寒莫如重裘，止謗莫如自脩. 」斯言信矣. 若與是非之士，兇險之人，近猶不可，況與對校乎？其害深矣. 夫虛偽之人，言不根道，行不顧言，其為浮淺較可識別；而世人惑焉，猶不檢之以言行也. 近濟陰魏諷、山陽曹偉皆以傾邪敗沒，熒惑當世，挾持奸慝，驅動後生. 雖刑於鈇鉞，大為蜅戒，然所汙染，固以眾矣. 可不慎與！世語曰：黃初中，孫權通章表. 偉以白衣登江上，與權交書求賂，欲以交結京師，故誅之.

若夫山林之士，夷、叔之倫，甘長饑於首陽，安赴火於綿山，雖可以激貪勵俗，然聖人不可為，吾亦不原也. 今汝先人世有冠冕，惟仁義為名，守慎為稱，孝悌於閨門，務學於師友. 吾與時人從事，雖出處不同，然各有所取. 潁川郭伯益，好尚通達，敏而有知. 其為人弘曠不足，輕貴有餘；得其人重之如山，不得其人忽之如草. 吾以所知親之昵之，不原兒子為之. 伯益名奕，郭嘉之子. 北海徐偉長，不治名高，不求苟得，澹然自守，惟道是務. 其有所是非，則讬古人以見其意，當時無所褒貶. 吾敬之重之，原兒子師之. 東平劉公幹，博學有高才，誠節有大意，然性行不均，少所拘忌，得失足以相補. 吾愛之重之，不原兒子慕之. 臣松之以為文舒複擬則文淵，顯言人之失. 魏諷、曹偉，事陷惡逆，著以為誡，差無可尤. 至若郭伯益、劉公幹，雖其人皆往，善惡有定；然既友之於昔，不宜複毀之於今，而乃形於翰墨，永傳後葉，於舊交則違久要之義，於子孫則揚人前世之惡. 於夫鄙懷，深所不取. 善乎東方之誡子也，以首陽為拙，柳下為工，寄旨古人，無傷當時. 方之馬、王，不亦遠哉！樂安任昭先，淳粹履道，內敏外恕，推遜恭讓，處不避洿，怯而義勇，在朝忘身. 吾友之善之，原兒子遵之. 昭先名嘏. 別傳曰：嘏，樂安博昌人. 世為著姓，夙智性成，故鄉人為之語曰：「蔣氏翁，任氏童. 」父旐，字子旟，以至行稱. 漢末，黃巾賊起，天下饑荒，人民相食. 寇到博昌，聞旐姓字，乃相謂曰：「宿聞任子旟，天下賢人也. 今雖作賊，那可入其鄉邪？」遂相帥而去. 由是聲聞遠近，州郡並招舉孝廉，曆酸棗、祝阿令. 嘏八歲喪母，號泣不絕聲，自然之哀，同於成人，故幼以至性見稱. 年十四始學，疑不再問，三年中誦五經，皆究其義，兼包群言，無不綜覽，於時學者號之神童. 遂遇荒亂，家貧賣魚，會官稅魚，魚貴數倍，嘏取直如常. 又與人共買生口，各雇八匹. 後生口家來贖，時價直六十匹. 共買者欲隨時價取贖，嘏自取本價八匹. 共買者慚，亦還取本價. 比居者擅耕嘏地數十畝種之，人以語嘏，嘏曰：「我自以借之耳. 」耕者聞之，慚謝還地. 及邑中爭訟，皆詣嘏質之，然後意厭. 其子弟有不順者，父兄竊數之曰：「汝所行，豈可令任君知邪！」其禮教所化，率皆如此. 會太祖創業，召海內至德，嘏應其舉，為臨菑侯庶子、相國東曹屬、尚書郎. 文帝時，為黃門侍郎. 每納忠言，輒手書懷本，自在禁省，歸書不封. 帝嘉其淑慎，累遷東郡、趙郡、河東太守，所在化行，有遺風餘教. 嘏為人淳粹凱悌，虛己若不足，恭敬如有畏 . 其脩身履義，皆沈默潛行，不顯其美，故時人少得稱之. 著書三十八篇，凡四萬餘言. 嘏卒後，故吏東郡程威、趙國劉固、河東上官崇等，錄其事行及所著書奏之. 詔下秘書，以貫群言. 若引而伸之，觸類而長之，汝其庶幾舉一隅耳. 及其用財先九族，其施捨務周急，其出入存故老，其論議貴無貶，其進仕尚忠節，其取人務實道，其處世戒驕淫，其貧賤慎無戚，其進退念合宜，其行事加九思，如此而已. 吾複何憂哉？

青龍四年，詔「欲得有才智文章，謀慮淵深，料遠若近，視昧而察，籌不虛運，策弗徒發，端一小心，清脩密靜，乾乾不解，志尚在公者，無限年齒，勿拘貴賤，卿校已上各舉一人」. 太尉司馬宣王以昶應選. 正始中，轉在徐州，封武觀亭侯，遷征南將軍，假節都督荊、豫諸軍事. 昶以為國有常眾，戰無常勝；地有常險，守無常勢. 今屯宛，去襄陽三百餘裏，諸軍散屯，船在宣池，有急不足相赴，乃表徙治新野，習水軍於二州，廣農墾殖，倉穀盈積.

嘉平初，太傅司馬宣王既誅曹爽，乃奏博問大臣得失. 昶陳治略五事：其一，欲崇道篤學，抑絕浮華，使國子入太學而脩庠序；其二，欲用考試，考試猶準繩也，未有舍準繩而意正曲直，廢黜陟而空論能否也；其三，欲令居官者久於其職，有治績則就增位賜爵；其四，欲約官實祿，勵以廉恥，不使與百姓爭利；其五，欲絕侈靡，務崇節儉，令衣服有章，上下有敘，儲穀畜帛，反民於樸. 詔書褒贊. 因使撰百官考課事，昶以為唐虞雖有黜陟之文，而考課之法不垂. 周制塚宰之職，大計群吏之治而誅賞，又無校比之制. 由此言之，聖主明於任賢，略舉黜陟之體，以委達官之長，而總其統紀，故能否可得而知也. 其大指如此.

二年，昶奏：「孫權流放良臣，適庶分爭，可乘釁而制吳、蜀；白帝、夷陵之間，黔、巫、秭歸、房陵皆在江北，民夷與新城郡接，可襲取也. 」乃遣新城太守州泰襲巫、秭歸、房陵，荊州刺史王基詣夷陵，昶詣江陵，兩岸引竹為橋，渡水擊之. 賊奔南岸，鑿七道並來攻. 於是昶使積弩同時俱發，賊大將施績夜遁入江陵城，追斬數百級. 昶欲引致平地與合戰，乃先遣五軍案大道發還，使賊望見以喜之，以所獲鎧馬甲首，馳環城以怒之，設伏兵以待之. 績果追軍，與戰，克之. 績遁走，斬其將鍾離茂、許旻，收其甲首旗鼓珍寶器仗，振旅而還. 王基、州泰皆有功. 於是遷昶征南大將軍、儀同三司，進封京陵侯. 毌丘儉、文欽作亂，引兵拒儉、欽有功，封二子亭侯、關內侯，進位驃騎將軍. 諸葛誕反，昶據夾石以逼江陵，持施績、全熙使不得東. 誕既誅，詔曰：「昔孫臏佐趙，直湊大樑. 西兵驟進，亦所以成東征之勢也. 」增邑千戶，並前四千七百戶，遷司空，持節、都督如故. 甘露四年薨，諡曰穆侯. 子渾嗣，鹹熙中為越騎校尉. 案晉書：渾自越騎入晉，累居方任，平吳有功，封一子江陵侯，位至司徒. 渾子濟，字武子，有雋才令望，為河南尹、太僕. 早卒，追贈驃騎將軍. 渾弟深，冀州刺史. 深弟湛，字處沖，汝南太守. 湛子承，字安期，東海內史. 承子述，字懷祖，尚書令、衛將軍. 述子坦之，字文度，北中郎將，徐、兗二州刺史. 昶諸子中，湛最有德譽，而承亦自為名士，述及坦之並顯重於世，為時盛門雲. 自湛已下事，見晉陽秋也.

王基 Wang Ji
王基字伯輿，東萊曲城人也. 少孤，與叔父翁居. 翁撫養甚篤，基亦以孝稱. 年十七，郡召為吏，非其好也，遂去，入琅邪界遊學. 黃初中，察孝廉，除郎中. 是時青土初定，刺史王淩特表請基為別駕，後召為秘書郎，淩複請還. 頃之，司徒王朗辟基，淩不遣. 朗書劾州曰：「凡家臣之良，則升於公輔，公臣之良，則入于王職，是故古者侯伯有貢士之禮. 今州取宿衛之臣，留秘閣之吏，所希聞也. 」淩猶不遣. 淩流稱青土，蓋亦由基協和之輔也. 大將軍司馬宣王辟基，未至，擢為中書侍郎.

明帝盛脩宮室，百姓勞瘁. 基上疏曰：「臣聞古人以水喻民，曰'水所以載舟，亦所以覆舟'. 故在民上者，不可以不戒懼. 夫民逸則慮易，苦則思難，是以先王居之以約儉，俾不至於生患. 昔顏淵雲東野子之禦，馬力盡矣而求進不已，是以知其將敗. 今事役勞苦，男女離曠，原陛下深察東野之弊，留意舟水之喻，息奔駟於未盡，節力役於未困. 昔漢有天下，至孝文時唯有同姓諸侯，而賈誼憂之曰：'置火積薪之下而寢其上，因謂之安也. '今寇賊未殄，猛將擁兵，檢之則無以應敵，久之則難以遺後，當盛明之世，不務以除患，若子孫不競，社稷之憂也. 使賈誼複起，必深切于曩時矣. 」

散騎常侍王肅著諸經傳解及論定朝儀，改易鄭玄舊說，而基據持玄義，常與抗衡. 遷安平太守，公事去官. 大將軍曹爽請為從事中郎，出為安豐太守. 郡接吳寇，為政清嚴有威惠，明設防備，敵不敢犯. 加討寇將軍. 吳嘗大發眾集建業，揚聲欲入攻揚州，刺史諸葛誕使基策之. 基曰：「昔孫權再至合肥，一至江夏，其後全琮出廬江，硃然寇襄陽，皆無功而還. 今陸遜等已死，而權年老，內無賢嗣，中無謀主. 權自出則懼內釁卒起，癰疽發潰；遣將則舊將已盡，新將未信. 此不過欲補定支黨，還自保護耳. 」後權竟不能出. 時曹爽專柄，風化陵遲，基著時要論以切世事. 以疾徵還，起家為河南尹，未拜，爽伏誅，基嘗為爽官屬，隨例罷.

其年為尚書，出為荊州刺史，加揚烈將軍，隨征南王昶擊吳. 基別襲步協於夷陵，協閉門自守. 基示以攻形，而實分兵取雄父邸閣，收米三十餘萬斛，虜安北將軍譚正，納降數千口. 於是移其降民，置夷陵縣. 賜爵關內侯. 基又表城上昶，徙江夏治之，以偪夏口，由是賊不敢輕越江. 明制度，整軍農，兼脩學校，南方稱之. 時朝廷議欲伐吳，詔基量進趣之宜. 基對曰：「夫兵動而無功，則威名折於外，財用窮於內，故必全而後用也. 若不資通川聚糧水戰之備，則雖積兵江內，無必渡之勢矣. 今江陵有沮、漳二水，溉灌膏腴之田以千數. 安陸左右，陂池沃衍. 若水陸並農，以實軍資，然後引兵詣江陵、夷陵，分據夏口，順沮、漳，資水浮穀而下. 賊知官兵有經久之勢，則拒天誅者意沮，而向王化者益固. 然後率合蠻夷以攻其內，精卒勁兵以討其外，則夏口以上必拔，而江外之郡不守. 如此，吳、蜀之交絕，交絕而吳禽矣. 不然，兵出之利，未可必矣. 」於是遂止.

司馬景王新統政，基書戒之曰：「天下至廣，萬機至猥，誠不可不矜矜業業，坐而待旦也. 夫志正則眾邪不生，心靜則眾事不躁，思慮審定則教令不煩，親用忠良則遠近協服. 故知和遠在身，定眾在心. 許允、傅嘏、袁侃、崔贊皆一時正士，有直質而無流心，可與同政事者也. 」景王納其言.

高貴鄉公即尊位，進封常樂亭侯. 毌丘儉、文欽作亂，以基為行監軍、假節，統許昌軍，適與景王會於許昌. 景王曰：「君籌儉等何如？」基曰：「淮南之逆，非吏民思亂也，儉等誑脅迫懼，畏目下之戮，是以尚群聚耳. 若大兵臨偪，必土崩瓦解，儉、欽之首，不終朝而縣於軍門矣. 」景王曰：「善. 」乃令基居軍前. 議者鹹以儉、欽慓悍，難與爭鋒. 詔基停駐. 基以為：「儉等舉軍足以深入，而久不進者，是其詐偽已露，眾心疑沮也. 今不張示威形以副民望，而停軍高壘，有似畏懦，非用兵之勢也. 若或虜略民人，又州郡兵家為賊所得者，更懷離心；儉等所迫脅者，自顧罪重，不敢複還，此為錯兵無用之地，而成奸宄之源. 吳寇因之，則淮南非國家之有，譙、沛、汝、豫危而不安，此計之大失也. 軍宜速進據南頓，南頓有大邸閣，計足軍人四十日糧. 保堅城，因積谷，先人有奪人之心，此平賊之要也. 」基屢請，乃聽進據氵隱水. 既至，複言曰：「兵聞拙速，未睹工遲之久. 方今外有強寇，內有叛臣，若不時決，則事之深淺未可測也. 議者多欲將軍持重. 將軍持重是也，停軍不進非也. 持重非不行之謂也，進而不可犯耳. 今據堅城，保壁壘，以積實資虜，縣運軍糧，甚非計也. 」景王欲須諸軍集到，猶尚未許. 基曰：「將在軍，君令有所不受. 彼得則利，我得亦利，是謂爭城，南頓是也. 」遂輒進據南頓，儉等從項亦爭欲往，發十餘裏，聞基先到，複還保項. 時兗州刺史鄧艾屯樂嘉，儉使文欽將兵襲艾. 基知其勢分，進兵偪項，儉眾遂敗. 欽等已平，遷鎮南將軍，都督豫州諸軍事，領豫州刺史，進封安樂鄉侯. 上疏求分戶二百，賜叔父子喬爵關內侯，以報叔父拊育之德. 有詔特聽.

諸葛誕反，基以本官行鎮東將軍，都督揚、豫諸軍事. 時大軍在項，以賊兵精，詔基斂軍堅壘. 基累啟求進討. 會吳遣硃異來救誕，軍於安城. 基又被詔引諸軍轉據北山，基謂諸將曰：「今圍壘轉固，兵馬向集，但當精脩守備以待越逸，而更移兵守險，使得放縱，雖有智者不能善後矣. 」遂守便宜上疏曰：「今與賊家對敵，當不動如山. 若遷移依險，人心搖盪，於勢大損. 諸軍並據深溝高壘，眾心皆定，不可傾動，此禦兵之要也. 」書奏，報聽. 大將軍司馬文王進屯丘頭，分部圍守，各有所統. 基督城東城南二十六軍，文王敕軍吏入鎮南部界，一不得有所遣. 城中食盡，晝夜攻壘，基輒拒擊，破之. 壽春既拔，文王與基書曰：「初議者云云，求移者甚眾，時未臨履，亦謂宜然. 將軍深算利害，獨秉固志，上違詔命，下拒眾議，終至制敵禽賊，雖古人所述，不是過也. 」文王欲遣諸將輕兵深入，招迎唐咨等子弟，因釁有蕩覆吳之勢. 基諫曰：「昔諸葛恪乘東關之勝，竭江表之兵，以圍新城，城既不拔，而眾死者太半. 薑維因洮上之利，輕兵深入，糧餉不繼，軍覆上邽. 夫大捷之後，上下輕敵，輕敵則慮難不深. 今賊新敗於外，又內患未弭，是其脩備設慮之時也. 且兵出逾年，人有歸志，今俘馘十萬，罪人斯得，自歷代征伐，未有全兵獨克如今之盛者也. 武皇帝克袁紹於官渡，自以所獲已多，不復追奔，懼挫威也. 」文王乃止. 以淮南初定，轉基為征東將軍，都督揚州諸軍事，進封東武侯. 基上疏固讓，歸功參佐，由是長史司馬等七人皆侯.

是歲，基母卒，詔祕其凶問，迎基父豹喪合葬洛陽，追贈豹北海太守. 甘露四年，轉為征南將軍，都督荊州諸軍事. 常道鄉公即尊位，增邑千戶，並前五千七百戶. 前後封子二人亭侯、關內侯.

景元二年，襄陽太守表吳賊鄧由等欲來歸化，基被詔，當因此震盪江表. 基疑其詐，馳驛陳狀. 且曰：「嘉平以來，累有內難，當今之務，在於鎮安社稷，綏甯百姓，未宜動眾以求外利. 」文王報書曰：「凡處事者，多曲相從順，鮮能確然共盡理實. 誠感忠愛，每見規示，輒敬依來指. 」後由等竟不降. 司馬彪戰略載基此事，詳於本傳. 曰：「景元二年春三月，襄陽太守胡烈表上'吳賊鄧由、李光等，同謀十八屯，欲來歸化，遣將張吳、鄧生，並送質任. 克期欲令郡軍臨江迎拔'. 大將軍司馬文王啟聞. 詔征南將軍王基部分諸軍，使烈督萬人徑造沮水，荊州、義陽南屯宜城，承書夙發. 若由等如期到者，便當因此震盪江表. 基疑賊詐降，誘致官兵，馳驛止文王，說由等可疑之狀. '且當清澄，未宜便舉重兵深入應之'. 又曰：'夷陵東道，當由車禦，至赤岸乃得渡沮，西道當出箭谿口，乃趣平土，皆山險狹，竹木叢蔚，卒有要害，弩馬不陳. 今者筋角弩弱，水潦方降，廢盛農之務，徼難必之利，此事之危者也. 昔子午之役，兵行數百里而值霖雨，橋閣破壞，後糧腐敗，前軍縣乏. 薑維深入，不待輜重，士眾饑餓，覆軍上邽. 文欽、唐咨，舉吳重兵，昧利壽春，身沒不反. 此皆近事之鑒戒也. 嘉平以來，累有內難. 當今之宜，當鎮安社稷，撫寧上下，力農務本，懷柔百姓，未宜動眾以求外利也. 得之未足為多，失之傷損威重. '文王累得基書，意疑. 尋敕諸軍已上道者，且權停住所在，須後節度. 基又言于文王曰：'昔漢祖納酈生之說，欲封六國，寤張良之謀，而趣銷印. 基謀慮淺短，誠不及留侯，亦懼襄陽有食其之謬. '文王於是遂罷軍嚴，後由等果不降. 」

是歲基薨，追贈司空，諡曰景侯. 子徽嗣，早卒. 鹹熙中，開建五等，以基著勳前朝，改封基孫廙，而以東武餘邑賜一子爵關內侯. 晉室踐阼，下詔曰：「故司空王基既著德立勳，又治身清素，不營產業，久在重任，家無私積，可謂身沒行顯，足用勵俗者也. 其以奴婢二人賜其家. 」

評曰：徐邈清尚弘通，胡質素業貞粹，王昶開濟識度，王基學行堅白，皆掌統方任，垂稱著績. 可謂國之良臣，時之彥士矣.